CELEX: 32018R0105
Language: sk
Date: 2017-10-27 00:00:00
Title: Delegované nariadenie Komisie (EÚ) 2018/105 z 27. októbra 2017, ktorým sa mení delegované nariadenie (EÚ) 2016/1675, pokiaľ ide o pridanie Etiópie do zoznamu vysokorizikových tretích krajín v tabuľke v bode I prílohy (Text s významom pre EHP )

24.1.2018   
            
            
               SK
            
            
               Úradný vestník Európskej únie
            
            
               L 19/1
            
         DELEGOVANÉ NARIADENIE KOMISIE (EÚ) 2018/105
   z 27. októbra 2017,
   ktorým sa mení delegované nariadenie (EÚ) 2016/1675, pokiaľ ide o pridanie Etiópie do zoznamu vysokorizikových tretích krajín v tabuľke v bode I prílohy
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (1), a najmä na jej článok 9 ods. 2,
   keďže:
   
               (1)
            
            
               Únia musí zabezpečiť účinnú ochranu integrity a riadneho fungovania svojho finančného systému a vnútorného trhu pred praním špinavých peňazí a financovaním terorizmu. V smernici (EÚ) 2015/849 sa preto stanovuje, že Komisia by mala identifikovať vysokorizikové tretie krajiny, ktoré majú strategické nedostatky vo svojich mechanizmoch v oblasti boja proti praniu špinavých peňazí a financovaniu terorizmu predstavujúce významné hrozby pre finančný systém Únie.
            
         
               (2)
            
            
               Pri identifikácii vysokorizikových tretích krajín je nevyhnutné brat do úvahy najnovšie dostupné informácie, najmä najnovšie verejné vyhlásenia FATF a dokument FATF s názvom Zlepšovanie súladu s mechanizmami boja proti praniu špinavých peňazí a financovaniu terorizmu na celom svete: neustále prebiehajúci proces, ako aj správy FATF o Skupine pre medzinárodnú spoluprácu a preskúmanie (International Cooperation Review Group), pokiaľ ide o riziká, ktoré predstavujú tretie krajiny.
            
         
               (3)
            
            
               FATF identifikovala Etiópiu ako krajinu so strategickými nedostatkami v režime pre boj proti praniu špinavých peňazí a financovaniu terorizmu („AML/CFT“), ktoré predstavujú riziko pre medzinárodný finančný systém.
            
         
               (4)
            
            
               Komisia vzhľadom na vysokú úroveň integrácie medzinárodného finančného systému, úzke prepojenie hospodárskych subjektov na trhu, vysoký objem cezhraničných transakcií do alebo z Únie, ako aj stupeň otvorenia trhu, usudzuje, že akákoľvek hrozba pre medzinárodný finančný systém týkajúca sa prania špinavých peňazí a financovania terorizmu predstavuje aj hrozbu pre finančný systém Únie.
            
         
               (5)
            
            
               V súlade s najnovšími relevantnými informáciami Komisia vo svojej analýze dospela k záveru, že Etiópia by sa mala považovať za jurisdikciu tretej krajiny, ktorá má vo svojom mechanizme boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie, v súlade s kritériami stanovenými v článku 9 smernice (EÚ) 2015/849. Etiópia však predložila písomný politický záväzok na vysokej úrovni, že bude riešiť zistené nedostatky, a vypracovala so skupinou FATF akčný plán, ktorý by mal umožniť splnenie požiadaviek stanovených v smernici (EÚ) 2015/849. Etiópia by sa preto mala pridať do tabuľky v bode I prílohy k delegovanému nariadeniu Komisie (EÚ) 2016/1675 (2). Komisia opätovne preskúma status krajiny na základe plnenia vyššie uvedeného záväzku.
            
         
               (6)
            
            
               Delegované nariadenie (EÚ) 2016/1675 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Do tabuľky v bode I prílohy k delegovanému nariadeniu (EÚ) 2016/1675 sa pridáva tento riadok:
   
      
                  „10
               
               
                  Etiópia“
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 141, 5.6.2015, s. 73.
   
      (2)  Delegované nariadenie Komisie (EÚ) 2016/1675 zo 14. júla 2016, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami (Ú. v. EÚ L 254, 20.9.2016, s. 1).